মোদি জমানায় বাড়ছে বায়ুদূষণ? বিরাট দাবি বর্ষীয়ান কংগ্রেস নেতার

ওয়েব ডেস্ক: দীপাবলির পর ভয়ঙ্করভাবে বেড়েছে দেশের বায়ুদূষণের (Air Pollution) মাত্রা। রাজধানী দিল্লির অবস্থা সবচেয়ে ভয়ানক। আর শ্বাসবায়ু দূষিত হওয়ার কারণে মানুষের মধ্যে দেখা দিচ্ছে নানান সমস্যা। শ্বাসকষ্ট থেকে ফুসফুসের সংক্রমণে ভুগছেন অনেকেই। এই অবস্থায় দেশের বায়ুদূষণ নিয়ে বিরাট মন্তব্য করলেন প্রাক্তন পরিবেশ মন্ত্রী। কংগ্রেস (Congress) নেতা জয়রাম রমেশ (Jairam Ramesh) বলেন, “বায়ুদূষণের কারণে শুধু শ্বাসযন্ত্রের সমস্যা নয়, মস্তিষ্ক ও শরীরের বিভিন্ন অংশে দেখা দিচ্ছে নানা সংক্রমণ।”

সোশ্যাল মিডিয়া পোস্টে জয়রাম রমেশ বায়ুদূষণের কারণে মৃত্যুর সংখ্যা বৃদ্ধির পরিসংখ্যান তুলে ধরেন। তিনি উল্লেখ করেন, বায়ুদূষণের সঙ্গে জড়িত সমস্যার কারণে ২০২৩ সালে ভারতে প্রায় ২০ লক্ষ মানুষের মৃত্যু হয়েছে, অথচ ২০০০ সালে এই সংখ্যা ছিল ৪৩ শতাংশের কম। তিনি জানিয়েছেন যে, মৃতদের মধ্যে ৯০ শতাংশের মৃত্যু হয়েছে বিভিন্ন অ-সংক্রামক রোগে (NCDs), যেমন হৃদরোগ, ফুসফুসের ক্যান্সার, ডায়াবেটিস, এমনকি ডিমেনশিয়া। তিনি আরও জানান যে, ভারতে প্রতি ১ লক্ষ মানুষের মধ্যে প্রায় ১৮৬ জন বায়ুদূষণের কারণে মারা যান।

আরও পড়ুন: ৬.৬ শতাংশ হারে বৃদ্ধি পাবে ভারতের অর্থনীতি! পূর্বাভাস IMF-এর

দেশের প্রাক্তন পরিবেশ মন্ত্রীর মতে, ভারতে COPD-তে (Chronic Obstructive Pulmonary Disease) আক্রান্ত হয়ে মৃত্যুর ৭০ শতাংশ বায়ুদূষণের সঙ্গে যুক্ত। এমনকি বায়ুদূষণের কারণে মস্তিস্কের সমস্যা হচ্ছে বলে দাবি করেন তিনি। তাঁর মতে, বায়ুদূষণের সূক্ষ্ম কণিকা (PM2.5) মস্তিষ্কের কোষের ক্ষতি করে এবং স্মৃতিশক্তিকে দুর্বল করে। ২০২৩ সালে বিশ্বজুড়ে প্রায় ৬.২৬ লক্ষ ডিমেনশিয়া মৃত্যুর সঙ্গে বায়ুদূষণের যোগসূত্র পাওয়া গিয়েছে বলে দাবি করেন তিনি।

India’s air pollution crisis is no longer just a respiratory issue. It’s now a full-blown assault on our brains and bodies.

• In 2023, approx. 2 million deaths in India were linked to air pollution—a 43% jump since 2000

• Nearly 9 in 10 of these deaths were attributed to…

— Jairam Ramesh (@Jairam_Ramesh) October 26, 2025

সোশ্যাল মিডিয়া পোস্টে জয়রাম রমেশ আরও উল্লেখ করেন যে, ভারতের বর্তমান PM2.5 মান WHO-এর বার্ষিক নির্দেশিকা থেকে ৮ গুণ বেশি। তিনি বলেন, “২০১৭ সালে ‘ন্যাশনাল ক্লিন এয়ার প্রোগ্রাম’ চালুর পরও দূষণের মাত্রা ক্রমাগত বেড়েছে।” শেষে তিনি সতর্কবার্তা দিয়ে বলেন, “এখনই পদক্ষেপ না নিলে বায়ুদূষণ ভারতের ভবিষ্যৎ প্রজন্মের উপর ভয়ঙ্কর প্রভাব ফেলবে।”