স্যাম পিত্রোদার মন্তব্যের পাশে দাঁড়াল না কংগ্রেস

নয়াদিল্লি: চীন (China) সম্পর্কে স্যাম পিত্রোদার (Sam Pitroda) মন্তব্যের পাশে দাঁড়াল না জাতীয় কংগ্রেস (INC)। বৈদেশিক বিষয়ে ভারপ্রাপ্ত নেতার মন্তব্য দলের চিন্তাধারার সঙ্গে মেলে না বলে জানিয়ে দিলেন দলের সাধারণ সম্পাদক জয়রাম রমেশ (Jairam Ramesh)। সোশাল মিডিয়া এক্স-এ তিনি লিখলেন, “চীন নিয়ে স্যাম পিত্রোদা যে মত প্রকাশ করেছেন তা অবশ্যই দলের চিন্তাধারা নয়।”

কী বলেছিলেন পিত্রোদা?

সম্প্রতি একটি সাক্ষাৎকারে বর্ষীয়ান কংগ্রেস নেতা বলেন, “আমি চীনের হুমকির বিষয়টা বুঝতে পারছি না। আমার মনে হয়, এটি প্রায়ই রং চড়িয়ে বলা হয়। সংঘাত নয়, এখন সব দেশকে সহযোগিতামূলক মনোভাব গ্রহণ করার সময় এসেছে। আমাদের মানসিকতা পরিবর্তন করা দরকার এবং চীনকে শত্রু হিসেবে গণ্য করা উচিত নয়।” তিনি এও বলেন, আমেরিকা হল সেই দেশ, যারা ঠিক করে দেয় শত্রু কারা।

আরও পড়ুন: বেআইনি বালি উত্তোলনকে কেন্দ্র করে সিবিআই তদন্তের নির্দেশ মাদ্রাজ হাইকোর্ট

কংগ্রেস নেতার এই মন্তব্যের সামনে আসার পর থেকেই তাঁকে তুলোধনা করতে শুরু করেছে বিজেপি (BJP)। এই বিষয়ে বিজেপির মুখপাত্র তুহিন সিনহা বলেন, “যারা চিনের কাছে ৪০,০০০ বর্গকিলোমিটার ভূমি সমর্পণ করেছিল, তারা এখনও চীনকে তোষামোদ করছে।” তিনি আরও বলেন, “রাহুল গান্ধী যখন চীনের প্রশংসা করেন এবং ‘বেল্ট অ্যান্ড রোড ইনিশিয়েটিভ’-এর সমর্থনে কথা বলেন, তখনই কংগ্রেসের চীনের প্রতি মোহ স্পষ্ট হয়। এর মূল কারণ ২০০৮ সালে কংগ্রেস ও চীনা কমিউনিস্ট পার্টির মধ্যে স্বাক্ষরিত গোপন সমঝোতা চুক্তি।”

বিজেপির অভিযোগের কেন্দ্রে রয়েছে ২০০৮ সালে কংগ্রেস ও চীনা কমিউনিস্ট পার্টির মধ্যে স্বাক্ষরিত একটি সমঝোতা (MoU)। ২০২০ সালে বিদেশ মন্ত্রকের করা একটি আরটিআই অনুযায়ী, এই চুক্তি উচ্চপর্যায়ের তথ্য আদান-প্রদান ও সহযোগিতার জন্য স্বাক্ষরিত হয়েছিল। বিজেপি দাবি করেছে, এই চুক্তির মাধ্যমেই কংগ্রেস জাতীয় স্বার্থকে উপেক্ষা করে চীনের প্রতি তাদের আনুগত্য প্রমাণ করেছে।